Alain Aspect
Alain Aspect er en fransk fysiker, der i 2022 fik Nobelprisen i fysik sammen med amerikaneren John F. Clauser og østrigeren Anton Zeilinger. Den prestigefulde pris fik de for deres eksperimenter med entanglement (sammenfiltring) og tests af Bells ulighed, samt pionerarbejde inden for kvanteinformation.
Alain Aspect er professor ved professor ved Paris-Saclay Universitetet og ved École Polytechnique i Paris. Han har ud over Nobelprisen modtaget mange andre priser, blandt andet Niels Bohr medaljen i 2013.
I 1981-1982 udførte Aspect sine banebrydende eksperimenter med sammenfiltrede lyspartikler, som kaldes fotoner. Han forbedrede John Clausers og Stuart Freedmans eksperimenter fra 1972 ved blandt andet at bruge polarisatorer, der roterede, mens fotonerne var i flugt.
Aspects eksperimenter brød Bells ulighed og bekræftede kvantemekanikkens forudsigelser. Eksperimenterne banede vejen for forskningen i kvantecomputere og kvantekrypteret kommunikation.